Tineggura yagi, akken is-inna Umengellat, ccna yagi d amehvul. Myal yiwen ansi is-ikka d wamek is-ifka udem. Tameddit, inaẓuren nneY am wiyaḍ akw umaḍal, refden snitra d tjewwaqt u cnan ayen i isen-iccan ul d wayen isen izzan tasa. Maca anect-a d taglimt kan s ufella acku win igren tamuYli Yef amek tedda tezlitt deg umaḍal akw d tmurt nneY ad yaf temgarad cwiṭ tegwnitt. Acku tazlitt, am idles d tnaẓurt s umata, teqqen ar umezruy d wansayen n tmurt. Tcud Yer wayen tedder tmetti. Teṭṭef, tejgugel deg umdan d wayen ittidir myal ass.
Γur-neY ihi tazlitt tezga-d deg uvrid umeYnes d umennuY Yef izerfan n uYref aqvayli. S yis irefden imeYnasen imezwura amennuY, deg-s i yufan cwiṭ n uvrid akken nnan-d ayen terva tmeḥqranit d tadimt irra udavu azzayri i tmurt n Iqvayliyen. Maca amennuY s tezlitt d yiwen kan seg iḥercan teddem tezlitt taqvaylit. Wanag, tecna daYen tayri, temẓi, tudart d wayen akw iqnen ar umdan d tlufa ittidir. S umata, asentel n tezlitt taqvaylit yuY avrid uYen isefra, icewwiqen d izliyen n at zik.
Dacu kan ma illa tazlitt tella-d d allal i umennuY, inaẓuren nneY xas sqedcen-tt maca ur d-ilhin ara aṭas yid-es, nettat s timad-is. Γef anect-a ahat ur d-illi ara kra usennulfu n talYa tamaynutt am akken d illa Rock n’ Roll, Folk, Reggae, Blues, Jazz, Rray, Caâbi d talYutin nniḍen ar wiyad. ZriY aṭas ara yinin: awah! Caâbi d nukni imi winnat at winnat d aqvayli xas akken icna s taâravt. Wiyaḍ zemren diYen ad inin Andalus izuran-is d imaziYen. Ma d udem n temsal di tnaẓurt ikka akk-in i iẓuran. Tameslayt tetturar aḥric amuqran di tezlitt imi d tameslayt, di tazwara, i ittaken aẓar i tezlitt. D nettat i d udem-is. Maca akken ivYu illi ulac kra n Uqvayli d-jjan kra illan d aqvayli neY d-qqimen assa d aqvayli.
Γef anect-a ihi ur izmir ara yiwen ad yinni “ta d taqvaylit” mi ara isel kra n tezlitt. D amedya, win islan i tezlatin n Rray, din din ad yenni “ta d tawahranit”. Γur neY wisen ahat icewwiqen n at zik ma sâan udem aqvayli. Wanag inaẓuren nneY n wass-a ur gin ara talYiwin nsen seg izliyen n zik.
Maca, anect-a diYen, ikka-d seg taluft imi tazlitt taqvaylit, di tazwara d asefru, d awal. Ma d aziwan neY lmuziga terna-d kan s ufella. Tella-d am aken d allal neY d “amek” ara d-yinni unaẓur awal is. D ttawil kan.
{{Ansi d-kka}}
Akken i t-walaY ivḍa umezruy n tezlitt taqvaylit tatrart Yef kuẓ n iḥricen. Iḥricen nni zgan-d Yef tallitin d-tedder tezlitt taqvaylit.
Imi zik di tmurt d “lâiv” win icennun, amezruy n tezlitt taqvaylit tatrat ivda di Fransa.
{{Tallit tameznut: 1900 ar 1930}}
Vdan Iqvayliyen ttinigen ar Fransa di tazwara n timidi tis 20. Wa d amahil i t-iwwin yunag s levYi-s wayeḍ tezzuYer-it Fransa ivYa neY iqqim. Imiren Iqvayliyen ur xliḍen ara d wiyaḍ, qqimen kkan mbugar asen. Myal yiwen igruri d at taddart-is. Win tt-ifkan i jjiḥ imiren ini idda d at lâarc-is. Maca xas akken, ayen illan d aqvayli iqqim d alqayan. Ma illa-d wayen n dir ar wiyaḍ nutni ur ten-iḥuza ma illa-d wayen ilhan diYen ini izgel-iten maḍi.
Deg annar n cna imiren, tazlitt taqvaylit tekkat lYida, avendayer d tjewwaqt n tYanimt. Ahat am bujjlima, ittikaten di taddart ar tayeḍ di tmurt.
Icennayen n tallit-ni nezmer ad nevder kra seg-sen, xarttum wid nufa: Yamina d Ḥurya, Si Muḥ akw d Si Ssaâïd (1910), Si Saâid Benaḥmed (1911), Ssaâid U Mḥand (1924), Saâid LYundillut (1927), Fettuma Blidya (1927), Amar Ceqqal (1929), Yasmina (1932) akw d Ccix Amar Lḥesnawi deg ussegwass n 1932.
{{Tallit tis-snat:1930- 1970}}
Aṭas iminigen iqvayliyen id-irnan ar Paris di tallit-nni. Di tallit-nni, tamurt n Llezzayer mazil-itt ddaw uḍar umeḥras afransis. Γer Irumyen, Izzayriyen akw d Aâraven. Ssan akken iwata tikti yagi ula deg iqerray n Iqvayliyen. Imiren ihi ivdan qqaren iminigen nneY: “nekwni s waâraven”.
Arumi iâser-iten si tama, dYa nudan lisser gar Waâraven. Aâraven n Llezzayer, wid n Maṣer d Lubnan. Imiren ihi imlalen akken ilaq d udles aârav, ama d isura n Maṣer d wid n Lubnan, ama d ahil, arnu-t s ufella, n rradyu n Qahira di Paris.
Tazlitt taâravt s uẓiwan-is imiren tuY-itt tenarni u tejja s waṭas tazlitt d uẓiwan n Uqvayli. DYa netḍen icennayen nneY Yer wid n Maṣer d Lubnan, refden allalen nsen am lâud d dderbuka. Ddan yid-sen s nnya, refden adles nsen s tegmatt. Yak d Aâraven akw, d inselmen akw, d atmaten akw! Myal tafsut s tefsut-is!
Syin d afella, kra n win irran ad yelli d “atrar” ad icnu am Imeṣriyen d Ilubnaniyen. Kra icennayen yuYalen d “atraren” imiren ad nevder:
Farid Ali, Moḥ Ssaâid Uvelaâid, kamal Hemmadi, Ccrif Xeddam, Zeruqi Allawa, Akli Yaḥyaten, atg.
Akka ihi iteṭṭef lmuziga taqvaylit avrid n usammer. Maca ur d-snulfa kra, ur terni kra i lmuziga usammer. Teḍfer taqufett, tedda di zhu! Ula d kra icennayen, am Akli Yaḥyaten, ḥersen-tt akken iwata, cnan s taâravt.
Tadukli “Izzayriyen” di Fransa “l’Amicale” teṭṭef afus macci drus i Iqvayliyen iccan di tvardiwin nsen imiren. Akka, win iran ad isnarni di tekti-nni n “nekni s Waâraven” fkan-as afud. Akka ihi irfden kra icennayen am Yaḥyaten akken ad isnarni udem n tiâurrevt di tezlitt.
Ma d tazlitt taqvaylit, imiren ihi i tuY avrid n tezlitt taâravt. Temlal d wayen tt-yugaren u tefsi, tezzer deg-s.
{{Tallit tis-qrad:1970-2000}}
Seg uẓarug n Llezzayer di 1962 d yir tiyita tecca tmurt n Iqvayliyen di ttrad n 1963 d afella, lulent-ed tektiwin timaynutin. Ccna irfed-itent din din. Inaẓuren n imiren gezmen kra d-jjan wid iten-id-izwaren ar unnar n ccna. Akka id-frari cwiṭ n tatrart d umgired di lmuziga taqvaylit. Maca asnulfu anaẓur, i tikkelt nniḍen, iqqim kan di ṭṭerf. Wa idda deg uvrid n utaram am tarvaât Les Abranis, Idir, Meksa, ImaziYen imula. Kra nniḍen refden abanju n ccaâbi am Xelwi, Matub, Hamani. Kra nniden qqimen gar-asen cennun s snitra u tikwal mmalen ar wa tikwal ar wayeḍ am Umengellat, Ideflawen, tarvaât Tagrawla, atg.
Ahat ttikin cwiṭ Iqvayliyen deg usnarni n ccaâbi maca ur as-fkin ara udem aqvayli. Win is-islan assa ad yini ta “taâravt” neY d “tasammart”. Xas akken annar n tikta innarni, tanekra tasartant tessedwawi medden u tekkes asen tiretwin d tugdi, win n tezlitt innarna maca ur iddi ara ar zdat.
Iqqim deg uvrid d-injar zik. D amedya ad nevder Farid Ferragi. Macci kan icennu am Umaṣri maca ula d isem-is anaẓur irra ad yili d akniw d Farid El Atrac. D ṣṣrima tadelsant neY d tilelli wanect-a? D tanaẓurt neY d tanaâurt?
{{Tallit tis-kuẓ: 2000 d afella}}
Ma si 2000 d afella, Rray, DJ, Rock, Reggae llan akw udmawen tessen tnaẓurt n tezlitt. Wa tehwa yas tegnitt icrah. Wayeḍ inuYna neY icedha tazlitt n “at zik” dYa irra-ten akw d imehval.
Maca assa d tallit n uẓetta d tin n facebook d Twitter. Ttembaddalen medden tikta s tefses u ttafen allalen i usvded n tezlitt ‘’n wass-a’’ s tefses deg uẓetta d isenselkimen.
Myal yiwen anda ihi i yufa iman-is. Nek ahat aql-i di tama n tmaceqt, ar uYlaYal n Uheggar, ẓẓiẓineY iṭij n tmeddit qqimeY Yef tevlaḍt sellaY i tarvaât Tinariwen. D Tinariwen i ifYen fell-i ama Yef iẓuran ama Yef udem d talYa. Taglimt d ccetla, lYida d uvendayer.
{{Sani i t-tteddu}}
Akken tevYu tili tegwnitt, yiwen ur izmir ad irgel avrid n wakud d win n tikta. Ssimal izmer umdan ad ifren, kra n wayen ara iddren azekka di tezlitt, ad yidir s ufus-is acku d netta kan i iseccayen laẓ d veqqu n ccna. Mawel azekka am uẓekka, ur neẓri amek iga udem-is.
Sɣur M.A.U
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn